CELEX: 32013R0718
Language: lv
Date: 2013-07-25 00:00:00
Title: Komisijas Regula (ES) Nr. 718/2013 ( 2013. gada 25. jūlijs ), ar ko groza Regulu (EK) Nr. 608/2004 par tādas pārtikas un pārtikas sastāvdaļu marķēšanu, kam pievienoti fitosterīni, fitosterīnu esteri, fitostanoli un/vai fitostanolu esteri Dokuments attiecas uz EEZ

26.7.2013   
            
            
               LV
            
            
               Eiropas Savienības Oficiālais Vēstnesis
            
            
               L 201/49
            
         KOMISIJAS REGULA (ES) Nr. 718/2013
   (2013. gada 25. jūlijs),
   ar ko groza Regulu (EK) Nr. 608/2004 par tādas pārtikas un pārtikas sastāvdaļu marķēšanu, kam pievienoti fitosterīni, fitosterīnu esteri, fitostanoli un/vai fitostanolu esteri
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2000. gada 20. marta Direktīvu 2000/13/EK par dalībvalstu tiesību aktu tuvināšanu attiecībā uz pārtikas produktu marķējumu, noformējumu un reklāmu (1) un jo īpaši tās 4. panta 3. punktu,
   tā kā:
   
               (1)
            
            
               Ņemot vērā Pārtikas zinātniskās komitejas (PZK) 2002. gada 26. septembra atzinumu (2) un lai nodrošinātu, ka patērētāji saņem pietiekamu informāciju, iegādājoties pārtiku un pārtikas sastāvdaļas, kam pievienoti fitosterīni, fitosterīnu esteri, fitostanoli un fitostanolu esteri, Komisijas 2004. gada 31. marta Regula (EK) Nr. 608/2004 par tādas pārtikas un pārtikas sastāvdaļu marķēšanu, kam pievienoti fitosterīni, fitosterīnu esteri, fitostanoli un/vai fitostanolu esteri (3), paredz obligāto informāciju, kas jānorāda papildus tai, kas Direktīvas 2000/13/EK 3. pantā uzskaitīta attiecībā uz minēto pārtikas produktu marķēšanu.
            
         
               (2)
            
            
               Regula (EK) Nr. 608/2004 paredz, ka šādas pārtikas un pārtikas sastāvdaļu marķējumā cita starpā jābūt paziņojumam, ka konkrētais produkts paredzēts vienīgi tiem cilvēkiem, kuri vēlas samazināt holesterīna līmeni asinīs. Šī obligātā paziņojuma mērķis ir nodrošināt, ka produkts sasniedz patērētāju mērķgrupu, un tādējādi izvairīties no nevajadzīga patēriņa to patērētāju vidū, kas nav šī produkta mērķgrupa.
            
         
               (3)
            
            
               Brīvprātīgu uzturvērtības vai veselīguma norādi uz pārtikas produktu marķējuma reglamentē Eiropas Parlamenta un Padomes 2006. gada 20. decembra Regula (EK) Nr. 1924/2006 par uzturvērtības un veselīguma norādēm uz pārtikas produktiem (4). Komisijas 2009. gada 21. oktobra Regula (EK) Nr. 983/2009 par atļauju piešķiršanu un atļaujas piešķiršanas atteikumu dažām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (5), Komisijas 2010. gada 5. maija Regula (ES) Nr. 384/2010 par atļauju piešķiršanu un atļaujas piešķiršanas atteikumu konkrētām veselīguma norādēm uz pārtikas produktiem, kuras attiecas uz slimības riska samazināšanu un uz bērnu attīstību un veselību (6), un Komisijas 2012. gada 16. maija Regula (ES) Nr. 432/2012, ar ko izveido sarakstu ar atļautajām veselīguma norādēm uz pārtikas produktiem, kuras neattiecas uz slimības riska samazināšanu un uz bērnu attīstību un veselību (7), attiecīgi atļauj veselīguma norādes, kuras attiecas uz holesterīna līmeņa asinīs samazināšanu vai uzturēšanu attiecībā uz pārtiku, kuras sastāvā ir augu sterīni un augu stanoli, saskaņā ar konkrētiem to lietošanas nosacījumiem.
            
         
               (4)
            
            
               Regula (EK) Nr. 983/2009 saskaņā ar konkrētiem to lietošanas nosacījumiem atļauj šādas veselīguma norādes: “Ir pierādīts, ka augu sterīni pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām.” un “Ir pierādīts, ka augu stanola esteri pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām.”.
            
         
               (5)
            
            
               Regula (ES) Nr. 384/2010 saskaņā ar konkrētiem to lietošanas nosacījumiem atļauj šādas veselīguma norādes: “Ir pierādīts, ka augu sterīni un augu stanola esteri pazemina/samazina holesterīna līmeni asinīs. Augsts holesterīna līmenis ir riska faktors saslimšanai ar asinsvadu un sirds slimībām.”
            
         
               (6)
            
            
               Regula (ES) Nr. 432/2012 saskaņā ar konkrētiem to lietošanas nosacījumiem piešķir atļauju šādām veselīguma norādēm: “Augu sterīni/stanoli palīdz uzturēt normālu holesterīna līmeni asinīs.”
            
         
               (7)
            
            
               Norādot atļauto veselīguma norāžu formulējumu kopā ar obligāto paziņojumu, kas attiecas uz Regulā (EK) Nr. 608/2004 noteikto mērķgrupu, konkrēto produktu, iespējams, varētu izmantot patērētāji, kuriem holesterīna līmenis asinīs nav jākontrolē. Tādēļ, lai nodrošinātu informācijas atbilstību uz tādas pārtikas un pārtikas sastāvdaļu marķējuma, kam pievienoti fitosterīni, fitosterīnu esteri, fitostanoli un/vai fitostanolu esteri, ieteicams grozīt Regulā (EK) Nr. 608/2004 izklāstīto obligāto paziņojumu, vienlaikus nodrošinot, ka tajā norādītās informācijas formulējums atbilstīgi kalpo tās sākotnējam mērķim.
            
         
               (8)
            
            
               Lai pārtikas apritē iesaistītiem uzņēmējiem ļautu savu produktu marķējumu pielāgot jaunajām prasībām, kas ieviestas ar šo regulu, šīs regulas piemērošanai ir svarīgi paredzēt atbilstīgus pārejas laikus.
            
         
               (9)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu un Eiropas Parlaments un Padome pret tiem nav iebilduši,
            
         IR PIEŅĒMUSI ŠO REGULU.
   1. pants
   Regulas (EK) Nr. 608/2004 grozījums
   Regulas (EK) Nr. 608/2004 2. panta 3. punktu aizstāj ar šādu punktu:
   
               “3)
            
            
               jābūt paziņojumam, ka konkrētais produkts nav paredzēts cilvēkiem, kuriem nav nepieciešams kontrolēt holesterīna līmeni asinīs;”.
            
         2. pants
   Pārejas noteikumi
   Pārtiku un pārtikas sastāvdaļas, kam pievienoti fitosterīni, fitosterīnu esteri, fitostanoli un/vai fitostanolu esteri un kas laisti tirgū vai marķēti pirms 2014. gada 15. februāra, un kuri neatbilst šīs regulas prasībām, atļauts tirgot līdz pilnīgai krājumu izpārdošanai.
   3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 25. jūlijā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 109, 6.5.2000., 29. lpp.
   
      (2)  PZK atzinums “Vispārīgas atziņas par paaugstinātas fitosterīnu uzņemšanas no dažādiem uztura avotiem ilglaicīgo ietekmi”.
   
      (3)  OV L 97, 1.4.2004., 44. lpp.
   
      (4)  OV L 404, 30.12.2006., 9. lpp.
   
      (5)  OV L 277, 22.10.2009., 3. lpp.
   
      (6)  OV L 113, 6.5.2010., 6. lpp.
   
      (7)  OV L 136, 25.5.2012., 1. lpp.